Η έκθεση αποτιμά την πρόοδο της εφαρμογής του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης (ΕΚ 2020) κατά την ενδιάμεση περίοδο και καθορίζει νέες προτεραιότητες για την περίοδο 2016-2020. Το πλαίσιο ΕΚ 2020 θεσπίστηκε το 2009 με τα συμπεράσματα του Συμβουλίου και διαθέτει τέσσερις συγκεκριμένους στόχους: πραγματική υλοποίηση της διά βίου μάθησης και της κινητικότητας· βελτίωση της ποιότητας και της αποτελεσματικότητας της εκπαίδευσης και της κατάρτισης· προαγωγή της ισοτιμίας, της κοινωνικής συνοχής και της ενεργού συμμετοχής στα κοινά· και ενίσχυση της δημιουργικότητας και της καινοτομίας, καθώς και της επιχειρηματικότητας, σε όλα τα επίπεδα εκπαίδευσης και κατάρτισης. Η κοινή έκθεση του 2015 που καταρτίστηκε από το Συμβούλιο και την Ευρωπαϊκή Επιτροπή επιβεβαιώνει τους εν λόγω στόχους και καθορίζει έξι τομείς προτεραιότητας για την περίοδο 2016-2020, προσδιορίζοντας συγκεκριμένα ζητήματα που πρέπει να επιλυθούν στον κάθε τομέα: 1. Κατάλληλες και υψηλής ποιότητας δεξιότητες και ικανότητες, με έμφαση στα αποτελέσματα και με στόχο την απασχολησιμότητα, την καινοτομία και την ενεργό συμμετοχή στα κοινά Στα βασικά ζητήματα για τα οποία απαιτείται συνεργασία περιλαμβάνονται: η καταπολέμηση του χαμηλού επιπέδου των βασικών ικανοτήτων· η απόκτηση περισσότερων εγκάρσιων δεξιοτήτων και βασικών ικανοτήτων· η προώθηση των στρατηγικών για τη διά βίου μάθηση· η βελτίωση της πρόσβασης σε υψηλής ποιότητας προσχολική εκπαίδευση και φροντίδα, ιδίως για άτομα που βρίσκονται σε κοινωνικά μειονεκτική θέση. 2. Εκπαίδευση χωρίς αποκλεισμούς, ισότητα, ισοτιμία, αποφυγή διακρίσεων και προαγωγή των ικανοτήτων που σχετίζονται με την ιδιότητα του πολίτη Στα βασικά ζητήματα για τα οποία απαιτείται συνεργασία περιλαμβάνονται: η κατάλληλη αντιμετώπιση της ετερογένειας των εκπαιδευομένων και των ανισοτήτων μεταξύ των δύο φύλων· η βοήθεια προς τους μετανάστες για την εκμάθηση της γλώσσας εκπαίδευσης και εργασίας· η προαγωγή των ικανοτήτων που σχετίζονται με την ιδιότητα του πολίτη και των διαπολιτισμικών και κοινωνικών ικανοτήτων και η ενίσχυση της κριτικής σκέψης. 3. Ανοικτή και καινοτόμος εκπαίδευση και κατάρτιση, κυρίως πλήρως εντεταγμένη στην ψηφιακή εποχή Στα βασικά ζητήματα για τα οποία απαιτείται συνεργασία περιλαμβάνονται: η ενσωμάτωση καινοτόμων και δυναμικών παιδαγωγικών μεθόδων· η ανάπτυξη ψηφιακών ικανοτήτων και η προώθηση ανοικτών και ψηφιακών εκπαιδευτικών μέσων· η προώθηση της συνεργασίας μεταξύ των εκπαιδευτικών ιδρυμάτων και των τοπικών κοινοτήτων· η μεγαλύτερη συνέργεια μεταξύ εκπαίδευσης, έρευνας και καινοτομίας. 4. Ευρεία υποστήριξη των εκπαιδευτικών, των εκπαιδευτών, των διευθυντών σχολείων και του λοιπού εκπαιδευτικού προσωπικού Στα βασικά ζητήματα για τα οποία απαιτείται συνεργασία περιλαμβάνονται: η τόνωση της ελκυστικότητας και του κύρους του επαγγέλματος του εκπαιδευτικού· η ενίσχυση της πρόσληψης, επιλογής και υποστήριξης κατά την ανάληψη καθηκόντων των καταλληλότερων υποψηφίων· η υποστήριξη της συνεχούς επαγγελματικής εξέλιξης των εκπαιδευτικών και της αριστείας στη διδασκαλία. 5. Διαφάνεια και αναγνώριση των δεξιοτήτων και των επαγγελματικών προσόντων με στόχο τη διευκόλυνση της μάθησης και της κινητικότητας του εργατικού δυναμικού Στα βασικά ζητήματα για τα οποία απαιτείται συνεργασία περιλαμβάνονται: η μεγαλύτερη διαφάνεια, η διασφάλιση της ποιότητας, η επικύρωση και αναγνώριση των δεξιοτήτων και των επαγγελματικών προσόντων· η υποστήριξη της κινητικότητας των μαθητών και η ενίσχυση της διεθνοποίησης της τριτοβάθμιας εκπαίδευσης και της επαγγελματικής εκπαίδευσης και κατάρτισης μέσα από στρατηγικές συνεργασίες και κοινά προγράμματα σπουδών. 6. Βιώσιμες επενδύσεις, ποιότητα και αποτελεσματικότητα των συστημάτων εκπαίδευσης και κατάρτισης Στα βασικά ζητήματα για τα οποία απαιτείται συνεργασία περιλαμβάνονται: η παρότρυνση των χωρών της ΕΕ να χρησιμοποιούν τεκμηριωμένα στοιχεία, προκειμένου να παρακολουθούν τις πολιτικές και να σχεδιάζουν μεταρρυθμίσεις· η προώθηση καινοτόμων τρόπων εξασφάλισης βιώσιμων επενδύσεων στην εκπαίδευση και κατάρτιση· η διερεύνηση των δυνατοτήτων που προσφέρει το επενδυτικό σχέδιο για την Ευρώπη στον τομέα της εκπαίδευσης και της κατάρτισης.